Mai mulți turiști străini au fost jefuiți, în Centrul Vechi al Capitalei, de patru bărbați. Aceștia susțineau că sunt polițiști și prezentau legitimații false. Le cereau oamenilor actele și apoi susțineau că au găsit nereguli pentru care trebuie să le confiște banii. După trei luni, cei patru falși polițiști au fost reținuți în flagrant.

Cei patru au fost prinși în timp ce furau bani de la un cetățean italian. L-au abordat sub pretextul că sunt polițiști și trebuie să verifice dacă are valută contrafăcută sau deține stupefiante.

Erau foarte bine organizați: unul se asigura că prada este cetățean străin și nu va observa că cei doi care urmau să efectueze controlul nu sunt polițiști adevărați, iar al patrulea își aștepta colegii în mașină.

Planul nu le-a ieșit.

„Ai filmat? Ce am făcut? Miliarde fură alții și noi ce am făcut?”, au strigat ei în momentul încătuşării.

În fiecare an, sute de turiști cad pradă hoților și nu numai.

În urmă cu câteva luni, alți patru tineri au fost reținuți: sub pretextul că le făceau fotografii străinilor, de fapt le furau acestora fie din buzunare, fie din genți.

Proprietarii restaurantelor și cluburilor din Centrul Vechi zonă știu că zona mișună de hoți și spun că cele mai periculoase grupări folosesc minori, care scapă uşor de justiție.

Reprezentantul unui restaurant: „Cei mari, cei care sunt tâlhari, îi trimit pe ăștia de 14-15 ani, acostează oameni pe stradă, puștoaice de 14 ani, pentru favoruri sexuale, se duc prin locuri și îi tâlhăresc. E simplu, e la ordinea zilei!”

Capitala este vizitată anual de peste două milioane de turiști străini. Mulți nu uită că trebuie să își păzească bine lucrurile de valoare.

Străinii trebuie să fie însă foarte atenți la necunoscuți, mai ales la cei care încearcă să fie prietenoşi.

Reprezentantul unui restaurant: „La început ei au o tactică, un plan, se împrietenesc cu ei, le spun că le arata împrejurimile, cluburile şi, la un moment dat, când se îmbată îi jefuiesc. Nu arată a hoţi, sunt mereu elegant îmbrăcaţi, parfumaţi”.

În ciuda eventualelor pericole, străinii spun că se bucură de timpul petrecut în țara noastră, unde lasă într-o vacanță în medie 2.600 de lei, potrivit statisticilor oficiale.

Redactare G.M.